ai4bharat/Pralekha huggingface dataset:
वाणिज्य एवं उद्योग मंत्रालय
निर्यात के लिए पहली केला कंटेनर ट्रेन जेएनपीटी भेजी गई
आंध्र प्रदेश से 890 एमटी केले भेजे गए
आंध्र प्रदेश के दो जिलों ने कृषि निर्यात नीति के तहत केला क्लस्टर अधिसूचित किया
कृषि और प्रसंस्कृत खाद्य उत्पाद निर्यात विकास प्राधिकरण  ने आंध्र प्रदेश राज्य सरकार और केला के सबसे बड़े सदस्य निर्यातक में से एक के साथ मिलकर, अंतरराष्ट्रीय बाजारों में निर्यात के लिए आंध्र प्रदेश के अनंतपुर के ताडीपत्री से 43 प्रशीतित कंटेनरों में उच्च गुणवत्ता वाले केले के 890 मीट्रिक टन का पहला शिपमेंट कल जवाहरलाल नेहरू पोर्ट  मुम्बई में भेजा।
कृषि निर्यात नीति के तहत भारत सरकार ने आंध्र प्रदेश के अनंतपुर और कडप्पा जिलों में केला क्लस्टर को अधिसूचित किया है। निर्यातकारी कंपनी केले के उत्पादन की गुणवत्ता बढ़ाने के लिए आंध्र प्रदेश में केला उत्पादकों को विशेषज्ञता और तकनीक प्रदान करने के जरिये सस्य क्रियाओं के पैकेज को बदलने में सक्षम रही है।
अनंतपुर और आसपास के जिलों से फलों के उत्पादन और निर्यात को बढ़ावा देने के लिए 1800 हेक्टेयर से अधिक क्षेत्र में केले की खेती करने वाले 500 से अधिक किसानों को प्रशिक्षित किया गया है।
मुंबई में निर्यात बंदरगाह के लिए आंध्र प्रदेश के खेतों से लंबी दूरी लंबे पारगमन के दौरान उच्च परिवहन लागत और गुणवत्ता के नुकसान के कारण निर्यात शिपमेंट की व्यवहार्यता को प्रभावित करती है। प्रशीतित रेल कंटेनरों का उपयोग करके मुंबई बंदरगाह के लिए पारगमन समय को कम करने के लिए प्रयास किए गए हैं।
1 लाख एमटी से अधिक वार्षिक उत्पादन वाले तीन हजार से अधिक किसानों को निर्यात के लिए आरम्भिक सहायता उपलब्ध कराई जा रही है। राज्य सरकार और निर्यातकों के सहयोग के साथ एपीडा के प्रयासों से भारत को केले के विश्व व्यापार में अपनी हिस्सेदारी बढ़ाने के लिए एक अच्छा अवसर प्राप्त होने की संभावना है।
प्रधानमंत्री कार्यालय
प्रधानमंत्री 4 जुलाई, 2020 को धम्म चक्र दिवस/आषाढ़ पूर्णिमा पर आयोजित समारोह को संबोधित करेंगे
भारत सरकार के संस्कृति मंत्रालय के तत्वावधान में अंतर्राष्ट्रीय बौद्ध परिसंघ  4 जुलाई, 2020 को धर्म चक्र दिवस के रूप में आषाढ़ पूर्णिमा मनाएगा। यह दिवस उत्तर प्रदेश में वाराणसी के निकट वर्तमान समय के सारनाथ में ऋषिपटन स्थित हिरण उद्यान में आज ही के दिन महात्मा बुद्ध द्वारा अपने प्रथम पांच तपस्वी शिष्यों को दिए गए ‘प्रथम उपदेश’ को ध्यान में रखकर मनाया जाता है। यह दिन दुनिया भर के बौद्धों द्वारा धर्म चक्र प्रवर्तन या ‘धर्म के चक्र के घूमने’ के दिवस के रूप में भी मनाया जाता है। यह दिन बौद्धों और हिंदुओं दोनों ही के द्वारा अपने-अपने गुरु के प्रति सम्मान व्यक्त करने के लिए ‘गुरु पूर्णिमा’ के रूप में भी मनाया जाता है।
भगवान बुद्ध के ज्ञान एवं जागृति, उनके धर्म चक्र के घूमने तथा महापरिनिर्वाण की भूमि होने के नाते भारत की ऐतिहासिक विरासत के अनुरूप माननीय राष्ट्रपति श्री रामनाथ कोविंद नई दिल्ली स्थित राष्ट्रपति भवन से धम्म चक्र दिवस पर आयोजित समारोह का उद्घाटन करेंगे। प्रधानमंत्री श्री नरेन्द्र मोदी इस अवसर पर एक वीडियो संबोधन देंगे जिस दौरान वह भगवान बुद्ध की शांति एवं न्याय के उपदेशों और सचेतन प्राणियों की पीड़ा को दूर करने के लिए उनके द्वारा दिखाए गए उच्च अष्टमार्ग पर चलने पर विशेष जोर देंगे। संस्कृति मंत्री श्री प्रह्लाद पटेल और अल्पसंख्यक कार्य राज्य मंत्री श्री किरेन रिजिजू भी उद्घाटन समारोह को संबोधित करेंगे। इस अवसर पर मंगोलिया के राष्ट्रपति का एक विशेष संबोधन भी पढ़ा जाएगा और मंगोलिया में सदियों से संरक्षित भारतीय मूल की एक बहुमूल्य बौद्ध पांडुलिपि भारत के माननीय राष्ट्रपति को भेंट की जाएगी।
इस दिन जो शेष अन्य महत्वपूर्ण आयोजन किए जाएंगे उनमें दुनिया के विभिन्न हिस्सों के शीर्ष बौद्ध धर्मगुरुओं, विशिष्ट जानकारों और विद्वानों के संदेशों को सारनाथ एवं बोधगया से प्रसारित  किया जाना भी शामिल है।
कोविड-19 महामारी के कारण इस वर्ष 7 मई को आयोजित अत्यंत सफल ‘वर्चुअल वैशाख ’ की भांति ही यह पूरा कार्यक्रम भी वर्चुअल ढंग से ही आयोजित किया जा रहा है। 4 जुलाई को होने वाले इस कार्यक्रम को ‘लाइव वेबकास्ट’ के माध्यम से दुनिया भर में लगभग 30 लाख भक्तों द्वारा देखे जाने की संभावना है।
रसायन एवं उर्वरक मंत्रालय
कोविड लॉकडाउन के कठिन समय के बावजूद बेहतर कारोबारी प्रदर्शन के साथ 2020-21 की पहली तिमाही में प्रधानमंत्री भारतीय जनऔषधि केन्द्रों ने कुल 146.59 करोड़ रूपए की बिक्री की जबकि 2019-20 की समान अवधि में यह आंकड़ा 75.48 करोड़ रुपए था
स्थायी और नियमित आय के माध्यम से स्वरोजगार का मौका देकर दुनिया की यह संभवत सबसे बड़ी खुदरा फार्मा श्रृंखला अपने मूल उद्देश्य "सेवा भी रोज़गार भी" के साथ पूरा न्याय कर रही है
कोविड लॉकडाउन के कठिन समय के बावजूद बेहतर कारोबारी प्रदर्शन के साथ 2020-21 की पहली तिमाही में प्रधानमंत्री भारतीय जनऔषधि केन्द्रों के माध्यम से 146.59 करोड़ रूपए की दवाएं बेची गईं जबकि वित्त वर्ष 2019-20 की समान अवधि में यह आंकड़ा 75.48 रुपये रहा था। इनकी 31 जुलाई 2020 तक कुल बिक्री 191.90 करोड़ रुपए रही। प्रधानमंत्री भारतीय जनऔषधि परियोजना “ब्यूरो ऑफ फार्मा पीएसयूस ऑफ इंडिया”  के माध्यम से क्रियान्वित की जा रही है।
लॉकडाउन के दौरान भी जनऔषधि केंद्र आवश्यक दवाओं की निर्बाध उपलब्धता सुनिश्चित करने की अपनी प्रतिबद्धता के तहत पूरी तरह से काम करते रहे। इस दौरान इन केन्द्रों ने सस्ती दरों पर 15 लाख फेस मास्क, हाइड्रॉक्साइक्लोरोक्वीन की 80 लाख और पैरासिटामोल की एक करोड़ टैबलेट बेचीं, जिससे आम लोगों को करीब 1260 करोड़ रुपए की बचत हुई।
इन केंद्रों द्वारा इस समय 1250 तरह की दवाएं और 204 किस्म के सर्जिकल उपकरण बेचे जा रहे हैं। 31 मार्च 2024 के अंत तक इस तरह की 2000 दवाओं और 300 सर्जिकल उपकरणों को बेचे जाने का लक्ष्य रखा गया है ताकि मधुमेह, दिल की बीमारी, कैंसर, बुखार और दर्द, एलर्जी और आंतो से संबंधित बीमारियों के इलाज में इस्तेमाल होने वाली दवाएं तथा विटामिन, खनिज और पोषक पूरक आहार बड़ी तादाद में उपलब्ध कराए जा सकें।
जनऔषधि केन्द्रों से बेची जाने वाली दवाओं की लागत कम से कम 50 प्रतिशत और कुछ मामलों में, ब्रांडेड दवाओं के बाजार मूल्य की तुलना में 80 से 90 प्रतिशत तक सस्ती हैं। ये दवाएं डब्ल्यूएचओ-जीएमपी मानकों के अनुरूप निर्माताओं से खुली निविदा के आधार पर खरीदी जाती हैं। इन्हें राष्ट्रीय स्तर पर मान्यता प्राप्त प्रयोगशालाओं में दो चरण की कठोर गुणवत्ता जांच प्रक्रिया से गुजरना होता है।
दुकानों की संख्या के हिसाब से दुनिया की यह सबसे बड़ी खुदरा फार्मा श्रृंखला शिक्षित बेरोजगार युवाओं के लिए स्थाई और नियमित कमाई के साथ स्वरोजगार का एक अच्छा माध्यम बन रही है और इस तरह से अपने मूल उद्धेश्य "सेवा भी रोजगार भी" के साथ पूरा न्याय कर रही है। आधिकारिक आंकड़ों के अनुसार इसने अबतक देश के 11600 से अधिक शिक्षित बेरोजगार युवाओं को योजना में शामिल करके उन्हें स्थायी रोजगार का अवसर प्रदान किया है।
जनऔषधि केन्द्रों को चलाने वाले लोगों के लिए 15 प्रतिशत की मासिक खरीद के आधार पर प्रोत्साहन राशि को मौजूदा 2.50 लाख रुपए से बढ़ाकर 5 लाख रुपए कर दिया गया है जिसकी अधिकतम सीमा 15,000 रुपए प्रतिमाह है। पूर्वोत्तर राज्यों, हिमालयी क्षेत्रों, द्वीपीय क्षेत्रों और नीति आयोग द्वारा आकांक्षी जिलों के रुप में परिभाषित पिछड़े क्षेत्रों में तथा महिला उद्यमियों, दिव्यांगजनों और अनुसूचित जाति तथा अनुसूचित जनजाति के लोगों द्वारा खोले गए ऐसे जनऔषधि केन्द्रों के लिए प्रोत्साहन राशि के तौर पर एक मुश्त 2 लाख रुपए दिए जाने की व्यवस्था है। ये पैसे दुकान में फर्नीचर और अन्य तरह की जरुरी फिटिंग्स के लिए उपलब्ध कराए जाने का प्रावधान है।
जनऔषधि योजना देश के सभी वर्गों के लिए विशेष रूप से गरीबों और वंचितों के लिए गुणवत्तापूर्ण दवाओं की पहुँच सुनिश्चित करने के उद्देश्य से देश भर में नवंबर 2008 में फार्मास्यूटिकल्स विभाग द्वारा शुरू की गई थी।
निर्वाचन आयोग
उत्तर प्रदेश की 8 लोकसभा सीटों के लिए दूसरे चरण में 85 उम्मीदवार मैदान में
आम चुनाव- 2019 के दूसरे चरण में उत्तर प्रदेश की आठ लोकसभा सीटों के लिए 85 उम्मीदवार चुनाव लड़ रहे हैं। इस चरण में राज्य की नगिना, अमरोहा, बुलंदशहर, अलीगढ़, हाथरस, मथुरा, आगरा और फतेहपुर सीकरी सीट पर मतदान होगा। 2014 के पिछले आम चुनाव में इन सीटों के लिए कुल 125 उम्मीदवार मैदान में थे।
इस बार आम चुनाव में इन आठ सीटों पर निर्दलीय उम्मीदवारों की संख्या कम हुई है, जबकि पिछले आम चुनाव -2014 में 40 निर्दलीय उम्मीदवारों ने चुनाव लड़ा था। इस साल इन सीटों के लिए केवल 26 निर्दलीय उम्मीदवार मैदान में हैं।
वर्तमान में उपर्युक्त आठ निर्वाचन क्षेत्रों में उम्मीदवारों की संख्या और पूर्ववर्ती दो आम चुनावों में उम्मीदवारों की संख्या नीचे दी गई है:
|
|
आम चुनाव वर्ष
|
|
लोकसभा निर्वाचन क्षेत्र में उम्मीदवारों की संख्या
|
|
|
|
नगिना
|
|
अमरोहा
|
|
बुलंदशहर
|
|
अलीगढ़
|
|
हाथरस
|
|
मथुरस
|
|
आगरा
|
|
फतेहपुर सीकरी
|
|
कुल
|
|
2019|
|
7
|
|
10
|
|
9
|
|
14
|
|
8
|
|
13
|
|
9
|
|
15
|
|
85
|
|
2014
|
|
14
|
|
15
|
|
10
|
|
14
|
|
9
|
|
20
|
|
15
|
|
28
|
|
125
|
|
2009
|
|
14
|
|
20
|
|
16
|
|
23
|
|
10
|
|
16
|
|
15
|
|
14
|
|
128
स्रोत- भारत निर्वाचन आयोग वेबसाइटमुख्य चुनाव अधिकारी  वेबसाइट
उत्तर प्रदेश में लोकसभा की 80 सीटे हैं। इस बार के आम चुनाव में उत्तर प्रदेश में 7 चरणों में मतदान होगा। राज्य की 8 लोकसभा सीटों के लिए पहले चरण में 11 अप्रैल को मतदान हुआ था। दूसरे चरण का मतदान 18 अप्रैल को होगा।
भारतीय प्रतिस्पर्धा आयोग
सीसीआई ने जमनालाल संस प्राइवेट लिमिडेट द्वारा मुकंद सुमी स्पेशल स्टील लिमिटेड की 51 प्रतिशत इक्विटी शेयर हिस्सेदारी के अधिग्रहण को मंजूरी दी
भारतीय प्रतिस्पर्धा आयोग  ने प्रतिस्पर्धा अधिनियम, 2002 की धारा 31  के तहत कल जमनालाल संस प्राइवेट लिमिडेट  द्वारा मुकंद सुमी स्पेशल स्टील लिमिटेड  की 51 प्रतिशत इक्विटी शेयर हिस्सेदारी के अधिग्रहण को मंजूरी दी।
प्रस्तावित संयोजन में जेएसपीएल द्वारा मुकंद लिमिटेड  और इसके नामितों से एमएसएसएसएल की 51 प्रतिशत इक्विटी शेयर हिस्सेदारी का अधिग्रहण किया जाएगा। जेएसपीएल द्वारा एमएसएसएसएल के अधिग्रहण किए जाने वाले इक्विटी शेयर का नाममात्र हिस्सा  जेएसपीएल और कुछ व्यक्तियों द्वारा संयुक्त रूप से अधिगृहित किया जायेगा, ताकि कंपनी अधिनियम 2013 के अंतर्गत न्यूनतम शेयर आवश्यकताओं को पूरा किया जा सके।
जेएसपीएल एक गैर-पंजीकृत निवेश कंपनी है, जिसकी बजाज समूह की विभिन्न कंपनियों में हिस्सेदारी है। जेएसपीएल मुख्य रूप एक निवेश और ऋण प्रदाता कंपनी है और यह विनिर्माण नहीं करती है और न ही वस्तुओं का व्यापार करती है।
एमएसएसएसएल विशेष तथा मिश्रित स्टील रोल्ड बार एवं रोल्ड वायर रॉड्स के विनिर्माण, विपणन, ब्रिकी, वितरण आदि का व्यवसाय करती है।
सीसीआई का विस्तृत आदेश जल्द ही जारी किया जाएगा
मंत्रिमण्डल
केन्द्रीय मंत्रिमंडल ने ओआईसीएल, एनआईसीएल और यूआईआईसीएल के लिए पूँजी मुहैया कराने को स्वीकृति दी
प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने सार्वजनिक क्षेत्र की तीन सामान्य बीमा कंपनियों नामत: ओरिएंटल इंश्योरेंस कंपनी लिमिटेड , नेशनल इंश्योरेंस कंपनी लिमिटेड  और यूनाईटेड इंडिया इंश्योरेंस कंपनी लिमिटेड  को पूँजी मुहैया कराने को स्वीकृति दे दी है।
उपर्युक्त के संदर्भ में, सार्वजनिक क्षेत्र की तीन सामान्य बीमा कंपनियों ओआईसीएल, एनआईसीएल और यूआईआईसीएल की जटिल वित्तीय स्थिति और विनियामक सॉल्वेंसी के उल्लंघन के परिप्रेक्ष्य में मंत्रिमंडल ने 2500 करोड़ रूपए की धनराशि शीघ्र जारी करने को भी स्वीकृति दे दी है।
इस्पात मंत्रालय
‘आजादी का अमृत महोत्सव’ के संदर्भ में सेल के राउरकेला इस्पात कारखाना ने फिट इंडिया फ्रीडम रन में हिस्सा लिया
सेल का राउरकेला इस्पात कारखाना आजादी के अमृत महोत्सव का जश्न मनाने के सिलसिले में फिट इंडिया फ्रीडम रन में हिस्सा लेकर देशव्यापी फिटनेस अभियान में शामिल हो गया। बोकारो इस्पात कारखाना और राउरकेला इस्पात कारखाना के कार्यकारी निदेशक श्री अमरेन्दु प्रकाश ने झंडी दिखाकर दौड़ की शुरूआत की।
इस अवसर पर श्री प्रकाश ने सभी का हौसला बढ़ाते हुये कहा कि सबको अपने स्वास्थ्य का ध्यान रखना चाहिये और ‘फिटनेस की डोज़ आधा घंटा रोज़’ के मंत्र को अपने जीवन में अपनाना चाहिये। कार्यकारी निदेशक ने कहा कि स्वास्थ्य और सुरक्षा, दोनों एक-दूसरे से जुड़े हैं और किसी भी कीमत पर इन दोनों से समझौता नहीं किया जा सकता।
दौड़ की शुरूआत इस शपथ से हुई कि इस आयोजन के संदेश को जन-जन तक पहुंचाया जायेगा कि लोग कम से कम तीस मिनट की कसरत को अपने जीवन का हिस्सा बना लें।
रन4इंडिया कार्यक्रम का मुख्य लक्ष्य है कि भारतीय स्वतंत्रता के 75 वर्ष पूरे होने पर शानदार जश्न के साथ देशवासियों को ज्यादा से ज्यादा संख्या में जोड़ा जाये तथा देश के हर नागरिक के स्वास्थ्य, फिटनेस और आरोग्य को सुनिश्चित किया जाये।
वित्त मंत्रालय
एनबीएफसी और एचएफसी के लिए विशेष नकदी प्रवाह योजना: कार्यान्वयन की स्थिति
3,090 करोड़ रुपये के 5 प्रस्तावों को मंजूरी, 35 अन्य आवेदन प्रक्रियाधीन
एनबीएफसी और एचएफसी के लिए 30,000 करोड़ रुपये की विशेष नकदी प्रवाह योजना को 1 जुलाई, 2020 से लागू किया जा रहा है। केंद्रीय वित्त एवं कॉर्पोरेट मामलों की मंत्री श्रीमती निर्मला सीतारमण द्वारा आत्मनिर्भर भारत पैकेज के तहत 13 मई, 2020 को की गई घोषणाओं के अनुसरण में इसे लागू किया गया है। एक विशेष उद्देशीय कंपनी  के जरिये एनबीएफसी/ एचएफसी की नकदी प्रवाह की स्थिति में सुधार करने के उद्देश्य से यह योजना शुरू की गई है ताकि वित्तीय क्षेत्र में किसी संभावित प्रणालीगत जोखिम से बचा जा सके।
इस योजना को काफी सकारात्मक प्रतिक्रिया मिली है। 23 जुलाई, 2020 तक कुल 3,090 करोड़ रुपये के पांच  प्रस्तावों को पहले ही मंजूरी मिल चुकी है। इसके अलावा, 13,776 करोड़ रुपये के वित्तपोषण के लिए 35 अन्य आवेदन प्राप्त हुए हैं जो फिलहाल प्रक्रियाधीन हैं।
यह योजना एसएलएस ट्रस्ट द्वारा लागू की जा रही है जो एसबीआई कैपिटल मार्केट्स लिमिटेड  द्वारा स्थापित एक एसपीवी है। भारतीय रिजर्व बैंक अधिनियम, 1934  के तहत आरबीआई में पंजीकृत सूक्ष्म वित्त संस्थान सहित कोई भी एनबीएफसी और राष्ट्रीय आवास बैंक अधिनियम, 1987 के तहत राष्ट्रीय आवास बैंक  में पंजीकृत कोई भी एचएफसी कुछ निर्दिष्ट शर्तों के अनुपालन के साथ इस सुविधा से रकम जुटाने के लिए पात्र होंगे। ट्रस्ट द्वारा सदस्यता बनाने के लिए यह योजना 3 महीने तक खुली रहेगी। यह योजना प्राथमिक और द्वितीयक बाजार में ऋण की खरीद की अनुमति देती है और एनबीएफसी/एचएफसी के अल्पकालिक नकदी प्रवाह संबंधी समस्याओं को दूर करने का प्रयास करती है। इसलिए जो बाजार भागीदार 90 दिनों की अवशिष्ट परिपक्वता अवधि के साथ अपने मानक निवेश से बाहर निकलना चाहते हैं वे एसएलएस ट्रस्ट से भी संपर्क कर सकते हैं।
जल संसाधन, नदी विकास एवं गंगा संरक्षण मंत्रालय
स्वच्छता को ‘जनांदोलन’ बनाने के लिए 100 प्रमुख गतिविधियों का आयोजन
श्रमदान के जरिये 100 जलस्रोतों को साफ किया गया
जल संसाधन, नदी विकास और गंगा संरक्षण मंत्रालय के स्वच्छता पखवाड़े का सकारात्मक समापन
जल संसाधन, नदी विकास और गंगा संरक्षण तथा संसदीय कार्य राज्य मंत्री श्री अर्जुन राम मेघवाल और जल संसाधन, नदी विकास और गंगा संरक्षण तथा मानव संसाधन विकास राज्य मंत्री डॉ. सत्यपाल सिंह ने आज एक संयुक्त प्रेसवार्ता को संबोधित किया। इस अवसर पर 16 मार्च से 31 मार्च, 2018 तक मंत्रालय द्वारा आयोजित स्वच्छता पखवाड़ा 2018 गतिविधियों की जानकारी दी गई।
श्री अर्जुन राम मेघवाल ने बताया कि इस पखवाड़े के दौरान देश भर में 100 से अधिक प्रमुख गतिविधियां चलाई गईं। ये गतिविधियां उत्तर मे रूद्रप्रयाग से लेकर दक्षिण में चेन्नई तक और पूर्व में तेजपुर से लेकर पश्चिम में वडोदरा तक आयोजित की गई थीं। मंत्रालय ने अपने समस्त कार्यालयों सहित इस देश व्यापी अभियान का बीड़ा उठाया था, जिसमें अधीनस्थ संगठनों और सार्वजनिक क्षेत्र उपक्रमों ने सहयोग किया था। श्री मेघवाल ने बताया कि इस दौरान देश के विभिन्न भागों में स्थित 100 से अधिक जल स्रोतों को श्रमदान के जरिये साफ किया गया।
राष्ट्रीय स्वच्छ गंगा मिशन की इस दौरान की गतिविधियों की जानकारी देते हुए डॉ. सत्यपाल सिंह ने कहा कि गंगा बेसिन में 34 प्रमुख गतिविधियों का आयोजन किया गया था। इसके तहत 5 राज्यों उत्तराखंड, उत्तर प्रदेश, बिहार, झारखंड और पश्चिम बंगाल के 28 जिलों को रखा गया था। पखवाड़े का आरंभ और समापन समारोह क्रमशः हरिद्वार और इलाहाबाद में संगम पर किया गया। इस दौरान 40 से अधिक सांस्कृतिक कार्यक्रमों, 70 प्रदर्शनियों, 500 नुक्कड-नाटकों, 100 पद यात्राओं, चित्रकारी और निबंध प्रतियोगिताओं का आयोजन किया गया था। ये सभी आयोजन विभिन्न स्थानों पर किये गए, जिनमें कानपुर, पटना, उन्नाव, साहिब गंज, फतेहपुर, ऋषिकेश, कोलकाता, वाराणसी, मुगेंर और वृंदावन शामिल हैं।
पखवाड़े के दौरान विशेष रूप से यमुना स्वच्छता अभियान भी आयोजित किया गया। इसका आयोजन मंत्रालय और उसके अधीनस्थ संगठनों के अधिकारियों तथा कर्मचारियों ने 7 विभिन्न स्थानों पर किया। इस दौरान मंत्रालय के सभी सम्बद्ध कार्यालयों, अधीनस्थ संगठनों और सार्वजनिक क्षेत्र उपक्रमों ने ‘स्वच्छता सर्वेक्षण’ किया।
केंद्रीय जल आयोग को सर्वाधिक स्वच्छ संगठन का पुरस्कार दिया गया, जबकि ‘सतत स्वच्छता के लिए अभिनव प्रणाली’ का पुरस्कार राष्ट्रीय जल अकादमी, पुणे को दिया गया। उल्लेखनीय है कि अकादमी ने सूखी पत्तियों और अन्य बायोडीग्रेडेबल कचरे के इस्तेमाल से कंपोस्ट खाद बनाने की प्रणाली अपने यहां लगाई है।
पखवाड़े के दौरान केंद्रीय आरक्षित पुलिस बल, केंद्रीय औद्योगिक सुरक्षा बल ने भी स्वच्छता गतिविधियों में योगदान दिया तथा स्वच्छता के महत्व के बारे में जागरूकता पैदा करने में सहायता की।
सड़क परिवहन एवं राजमार्ग मंत्रालय
श्री नितिन गडकरी ने राष्ट्रीय राजमार्ग परियोजनाओं की प्रगति की समीक्षा की
श्री गडकरी ने अधिकारियों को त्वरित निर्णयों एवं कड़ी निगरानी के जरिए परियोजनाओं के कार्यान्वयन में तेजी लाने का निर्देश दिया
श्री गडकरी ने निर्माण लागत घटाने की आवश्यकता पर बल दिया
केंद्रीय सड़क परिवहन एवं राजमार्ग और एमएसएमई मंत्री श्री नितिन गडकरी ने भारतीय राष्ट्रीय राजमार्ग प्राधिकरण  के अधिकारियों को त्वरित निर्णयों एवं कड़ी निगरानी के जरिए परियोजनाओं के कार्यान्वयन में तेजी लाने का निर्देश दिया है। श्री गडकरी एवं राज्य मंत्री जनरल  वी.के. सिंह ने आज नई दिल्ली स्थित एनएचएआई मुख्यालय में राष्ट्रीय राजमार्ग परियोजनाओं की प्रगति की समीक्षा की। इस दौरान उन्होंने वीडियो कॉन्फ्रेंसिंग के जरिए क्षेत्रीय अधिकारियों को संबोधित किया।
बुनियादी ढांचागत परियोजनाओं के त्वरित विकास की जरूरत पर प्रधानमंत्री श्री नरेन्द्र मोदी द्वारा दिए गए विशेष बल को रेखांकित करते हुए श्री गडकरी ने कहा कि समय पर निर्णय लेने के साथ एक सकारात्मक, पारदर्शी, भ्रष्टाचार मुक्त कार्य प्रणाली विकसित करने की जरूरत है। उन्होंने कहा कि देरी से निर्णय लिया जाना कतई स्वीकार्य नहीं है क्योंकि इससे समय एवं संसाधन की बर्बादी होती है और इसके साथ ही लोगों को कष्ट भी होते हैं।
राज्य मंत्री जनरल  वी.के. सिंह ने भी क्षेत्रीय अधिकारियों को संबोधित किया और उनसे इस तरह से सकारात्मक एवं समेकित रूप से काम करने का आह्वान किया जिसका उद्देश्य मंत्रालय के लक्ष्यों और देश की जनता की उम्मीदों को पूरा करना है।
संस्कृति मंत्रालय
प्रयागराज कुंभ में, महाशिवरात्रि के शुभ अवसर पर आज अंतिम स्नान पर्व मनाया गया
प्रयागराज कुंभ में, महाशिवरात्रि के शुभ अवसर पर आज अंतिम स्नान पर्व बड़े धार्मिक उत्साह के साथ मनाया गया। बड़ी संख्या में भक्तों ने गंगा, यमुना और पौराणिक सरस्वती के संगम तट पर मध्यरात्रि से हो रही बारिश और ठंड के बावजूद सुबह से ही स्नान करना शुरू कर दिया गया था। प्रयागराज मेला प्राधिकरण ने तीर्थयात्रियों के लिए संगम और अन्य क्षेत्रों में घाटों का विकास किया है। मेला प्रशासन ने अनुमान लगाया है कि आज लगभग एक करोड़ भक्त पवित्र डुबकी लगायेंगे। श्रद्धालुओं को लाने और ले जाने के लिए विशेष रेल और बसें सेवा में लगाई गईं। मेला क्षेत्र के चारों ओर व्यापक सुरक्षा-व्यवस्था की गई थी। मेला क्षेत्र में वाहनों का प्रवेश मना था।
भारत सरकार के सूचना और प्रसारण सचिव श्री अमित खरे ने प्रयागराज कुंभ का दौरा किया। वह आकाशवाणी और दूरदर्शन के शिविरों में गए और मेले में बीओसी की प्रदर्शनी का दौरा किया। उन्होंने दिव्य और भव्य कुंभ की सफलता के लिए मेले के दौरान मंत्रालय की सभी मीडिया इकाइयों की भूमिका की सराहना की। उन्होंने कहा कि मीडिया इकाइयों ने कुंभ की भावनाओं और संदेशों के प्रचार-प्रसार में महत्वपूर्ण भूमिका निभाई है। उन्होंने एक समारोह में प्रयागराज कुंभ में अपने योगदान के लिए सभी मीडिया इकाइयों के कर्मियों को सम्मानित करने की भी घोषणा की। बीओसी प्रदर्शनी में श्री खरे ने एक लोक कार्यक्रम में भी भाग लिया। उन्होंने प्रदर्शनी में अधिकांश डिजिटल बोर्डों का दौरा किया और राष्ट्रपिता महात्मा गांधी और लौह पुरुष सरदार वल्लभ भाई पटेल को पुष्पांजलि अर्पित की।
जल शक्ति मंत्रालय
जल शक्ति मंत्री ने जल संरक्षण को स्वच्छ भारत जैसा जनआंदोलन बनाने पर जोर दिया
स्वच्छ सुंदर शौचालय पुरस्कारों के साथ हुआ स्वच्छ महोत्सव 2019 का शुभारंभ
केंद्रीय जल शक्ति मंत्री श्री गजेन्द्र सिंह शेखावत ने आज कृषि, औद्योगिक और घरेलू कार्यों में प्रयोग होने वाले पानी के मुद्दों को दूर करने के लिए स्वच्छ भारत मिशन की तर्ज पर जल संरक्षण के लिए एक बड़ा जनआंदोलन शुरू करने पर जोर दिया।
उन्होंने कहा, ‘आज से कई साल पहले, किसी को भी विश्वास नहीं होता था कि 2019 तक भारत की स्वच्छता कवरेज 100% तक पहुंच जाएगी। आज स्वच्छ भारत मिशन के शुरुआती साढ़े साल में यह आंकड़ा बढ़कर 39% से 99 प्रतिशत तक पहुंच गया है। मैं आप सभी का आभार व्यक्त करता हूं जिन्होंने इस जन-जागरण में योगदान दिया और भारत को पूरे विश्व के सामने एक आदर्श के रूप में प्रस्तुत किया।'
श्री शेखावत ने कहा कि देश के सामने अगली बड़ी चुनौती दुनिया की 17% आबादी  को पानी उपलब्ध कराने की है जबकि हमारे पास विश्व में केवल 4% पानी है। श्री शेखावत ने कहा कि उन्हें विश्वास है कि प्रधानमंत्री के विजन और लोगों के सहयोग से इस मिशन को पूरा किया जा सकता है।
जल शक्ति मंत्री ने स्वच्छ भारत मिशन की सफलता का जश्न मनाने और इसे सफल बनाने में महत्वपूर्ण भूमिका निभाने वाले हितधारकों को सम्मानित करने के अभियान 'स्वच्छ महोत्सव 2019' के उद्घाटन अवसर पर संबोधित कर रहे थे। महोत्सव के दौरान आज राजधानी में स्वच्छ सुंदर शौचालय के विजेताओं को मंत्री महोदय द्वारा सम्मानित किया गया। जल मंत्रालय के पेयजल और स्वच्छता विभाग द्वारा महोत्सव का आयोजन किया जा रहा है और 2 अक्टूबर, 2019 को महात्मा गांधी की 150वीं जयंती के अवसर पर इसका समापन होगा।
स्वच्छ सुंदर शौचालय प्रतियोगिता का उद्देश्य घरों में शौचालय को बढ़ावा देकर शौचालयों का निरंतर उपयोग करना था। 1 जनवरी से 31 जनवरी, 2019 तक इस अभियान के तहत भारत के लोगों द्वारा 1.34 करोड़ से अधिक शौचालयों को पेंटिंग कर सजाया और संवारा गया। इस अभियान को सफल बनाने के लिए सर्वश्रेष्ठ प्रदर्शन करने वाले राज्यों, जिलों और लोगों को आज सम्मानित किया गया।
इस अवसर पर जल शक्ति मंत्रालय के स्वच्छता विभाग के सचिव श्री परमेश्वरन अय्यर ने संबोधित करते हुए बताया कि स्वच्छ भारत अभियान के तहत विभिन्न क्षेत्रों के लोगों के योगदान का सम्मान करने के लिए 20,000 से अधिक पुरस्कार दिए जाएंगे। उन्होंने कहा कि इस अभियान को जिला, राज्य और राष्ट्रीय स्तर पर विस्तृत जानकारी, शिक्षा और संचार गतिविधियों के माध्यम से आगे बढ़ाया जाएगा।
इस आयोजन के दौरान जल शक्ति मंत्री द्वारा स्वच्छ महोत्सव लोगो और एक पुस्तक का विमोचन भी किया गया। 'शोकेसिंग स्वच्छ भारत मिशन: व्हेन प्रिंट मीडिया टोल्ड द स्वच्छ भारत स्टोरी' नाम की पुस्तक का लोकार्पण किया गया। पुस्तक में स्वच्छ भारत मिशन 2014 की प्रमुख उपलब्धियों की मीडिया कवरेज का संकलन किया गया है। इस कार्यक्रम में राज्य सचिवों, मिशन निदेशकों, जिला कलेक्टरों, सरपंचों, स्वच्छाग्रहियों और स्वच्छ सुंदर शौचालय प्रतियोगिता के विजेताओं ने भाग लिया।
प्रधानमंत्री कार्यालय
प्रधानमंत्री ने एशियाई खेलों में कांस्य पदक जीतने पर 10 मीटर एयर पिस्टल पुरुष टीम को बधाई दी
प्रधानमंत्री श्री नरेन्द्र मोदी ने भारतीय 10 मीटर एयर पिस्टल पुरुष टीम द्वारा सटीक
निशाना लगाने और उसकी टीम भावना की प्रशंसा की है, जिसने एशियाई खेल 2022 में
कांस्य पदक जीता है।
प्रधानमंत्री श्री नरेन्द्र मोदी ने दृढ़ संकल्प और कड़ी मेहनत से पदक जीतने के लिए अनीश भानवाला, विजयवीर सिद्धू और आदर्श सिंह की सराहना की।
रसायन एवं उर्वरक मंत्रालय
एचआईएल  लिमिटेड ने वित्त वर्ष 2020-21 की पहली दो तिमाही में निर्यात में रिकॉर्ड 65 प्रतिशत वृद्धि हासिल की
रसायन एवं उर्वरक मंत्रालय के रसायन एवं पेट्रोकेमिकल्स विभाग के तहत सार्वजनिक उपक्रम हिंदुस्तान इंसेक्टीसाइड लिमिटेड  ने वित्त वर्ष 2020-21 की पहली दो तिमाही में निर्यात में रिकॉर्ड वृद्धि हासिल की है। कम्पनी ने बताया कि इस वर्ष अप्रैल से सितंबर के दौरान पिछले वर्ष की इसी अवधि की तुलना में उसके निर्यात में 65 प्रतिशत की रिकॉर्ड वृद्धि हुई है।
कम्पनी ने यह शानदार उपलब्धि डाईक्लोरो फिनाइल ट्राईक्लोरोइथेन  और एग्रोकेमिकल्स के निर्यात से हासिल की है, जिन्हें दक्षिण अफ्रीकी देशों, लैटिन अमेरिकी देशों और ईरान में भेजा गया है।
रसायन एवं उर्वरक मामलों के केन्द्रीय मंत्री श्री डी.वी. सदानंद गौड़ा ने टीम एचआईएल  लिमिटेड के प्रयासों की सराहना करते हुए कहा है, ‘हिंदुस्तान इंसेक्टीसाइड लिमिटेड  के प्रबंधन और उनके टीम को इस शानदार उपलब्धि के लिए बधाई, जिन्होंने वित्त वर्ष 2020-21 की पहली दो तिमाही में यह शानदार 65 प्रतिशत वृद्धि हासिल की है। मैं कम्पनी को आगे एक सफल और यादगार वर्ष की शुभकामानाएं देता हूं।’
कम्पनी ने मौजूदा वित्त वर्ष की पहली दो तिमाही में मेलाथियॉन टेक्नीकल का अब तक का सर्वाधिक 530.10 मीट्रिक टन उत्पादन किया है, जो पिछले वर्ष की इसी अवधि में 375.5 मीट्रिक टन था। कम्पनी ने पहली दो तिमाही में उत्पादों की सर्वाधिक बिक्री भी दर्ज की है और रसायनों की यह सारी मात्रा विभिन्न संस्थानों जैसे कृषि मंत्रालय के टिड्डा नियंत्रण कार्यक्रम तथा देशभर के सभी नगर निगमों को वाहक रोग जनित नियंत्रण कार्यक्रम के लिए आपूर्ति की है।
प्रधानमंत्री कार्यालय
प्रधानमंत्री ने बोइंग के अध्यक्ष और सीईओ डेविड एल कैलहौन से मुलाकात की
प्रधानमंत्री श्री नरेन्द्र मोदी ने 23 जून, 2023 को वाशिंगटन डीसी में बोइंग के अध्यक्ष और सीईओ श्री डेविड एल कैलहौन से मुलाकात की।
प्रधानमंत्री और श्री कैलहौन ने भारत में विमानन क्षेत्र में बोइंग की व्यापक उपस्थिति पर चर्चा की, जिसमें विमानों के रखरखाव, मरम्मत और ओवरहाल  का क्षेत्र भी शामिल है। प्रधानमंत्री ने बोइंग को भारत में अंतरिक्ष विनिर्माण क्षेत्र में निवेश के लिए भी आमंत्रित किया।